Wayland er ment å erstatte X11 og å tilby et raskere og enklere vindussystem. En rekke grafiske utviklingsbiblioteker støtter Wayland: GTK+ (fra versjon 3.10), Qt (fra versjon 5.0), Clutter, Enlightenment Foundation Libraries, Simple DirectMedia Layer (fra versjon 2.0.2), GLFW (fra versjon 3.1) og Freeglut. Det samme gjør en rekke skrivebordsmiljøer og grafiske skall. GNOME hadde eksperimentell støtte for Wayland i versjon 3.10, og fikk full støtte i versjon 3.12. KDE Software Compilation fikk full støtte fra versjon 5.7. MATE fikk støtte i versjon 1.12. Enlightenment støtter Wayland fra versjon E19 (0.19). Skrivebordsmiljøet Hawaii har eksklusiv støtte for Wayland. Glx-dock støtter Wayland fra versjon 3.4.